钦定古今图书集成/明伦汇编/氏族典/第027卷 > 《廖用贤尚友录》 > 熊兆珪
## 钦定古今图书集成/明伦汇编/氏族典/第027卷 > 《廖用贤尚友录》 > 熊兆珪

按《江夏县志》：兆珪，廷弼长子。少有文名，貌魁伟。父性
刚急，不能下人。珪每几谏，父叱之曰：“竖子何知！”珪退
而流涕。天启中，父既以封疆故下狱，珪走京师，理其
薪水，系狱三年。既被杀，传首九边。魏阉使人大索珪
不得，珪拾父骸骨，步驰至里，两足俱穿。居无何，魏阉
用御史梁梦环疏，悬赃十七万，牒告楚镇巡，下廷弼
诸子狱。是日珪就逮，比赃甚急。珪退，闭狱户，引刀自
裁。启户视之，刀犹在手，尸不仆而血盈户矣。郡人士
莫不悲之。